Afrikaanse sanger, akteur se oog potblou ná onverwagse vuishouDie lede van Elvis se Seun (Foto: Facebook) Sy oog is potblou, maar die vertoning moet voortgaan. Dit was die reaksie van die Binnelanders-akteur en sanger, Stefan Ludik, oftewel Elvis se Seun, nadat ŉ onbekende man hom die afgelope naweek met die vuis getakel het. Die sanger was glo besig om CD’s te teken ná ŉ konsert in Sasolburg, toe die man hom die barshou toegedien het. Hy het ŉ foto van sy potblou oog op sosiale media gedeel. “Vanaand is De La Rey [een van die lede van die groep] nie die enigste een met ŉ sonbril op die verhoog nie. Selfs by ŉ Elvis se Seun-show kan iemand jou met ŉ onverwagse vuishou pot,” het hy geskryf. “Jaloesie? Of dalk het ek sy CD nie mooi geteken nie? Ons weet nie. But the show must go on!” Stefan het daarna aangegaan met die tweede deel van die konsert. “Ek het ŉ ysblokkie daarop gesit en toe weer voortgaan. Ten spyte van die bietjie drama het ons verder ŉ lekker vertoning gehad. Maak nie saak wat nie, niks stop ons boere-rockers nie. Verskoon maar die sonbrille vanaand,” het hy bygevoeg. Lees die volledige inskrywing hier.